stanford-oval/wikipedia huggingface dataset:
บูเอลิง

บูเอลิง (สเปน: Vueling) เป็นสายการบินราคาประหยัดสัญชาติสเปน ที่มีสำนักงานใหญ่ที่บิลาดากันส์ในบาร์เซโลนา และมีฐานการบินที่ท่าอากาศยานนานาชาติบาร์เซโลนาอัลปรัต ท่าอากาศยานออร์ลีในปารีส ประเทศฝรั่งเศส ท่าอากาศยานสคิปโฮลในอัมสเตอร์ดัม ประเทศเนเธอร์แลนด์ และท่าอากาศยานเลโอนาร์โด ดา วินชี-ฟีอูมีชีโนในโรม ประเทศอิตาลี บูเอลิงเป็นสายการบินที่ใหญ่ที่สุดของสเปนในแง่ของขนาดฝูงบินและจำนวนจุดหมายปลายทางที่ให้บริการ ณ ปีค.ศ. 2024 สายการบินให้บริการเที่ยวบินสู่จุดหมายปลายทาง 99 แห่งในแอฟริกา เอเชีย ยุโรป และตะวันออกกลาง และขนส่งผู้โดยสารมากถึง 34 ล้านคนเมื่อปี 2019 สายการบินเป็นส่วนหนึ่งของอินเตอร์แนชนัลแอร์ไลน์กรุ๊ปตั้งแต่ปี 2013 ร่วมกับ บริติชแอร์เวย์ ไอบีเรีย และแอร์ลิงกัส
กิจการองค์กร > ผลประกอบการ

ผลประกอบการของบูเอลิงระหว่างปี 2008-2023 มีดังนี้:
|   | 2008 | 2009 | 2010 | 2011 | 2012 | 2013 | 2014 | 2015 | 2016 | 2017 | 2018 | 2019 | 2020 | 2021 | 2022 | 2023 |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| รายได้ (ล้านยูโร) | 437 | 598 | 790 | 856 | 1,103 | 1,404 | 1,697 | 1,933 | 2,027 | 2,085 | 2,338 | 2,446 | 594 | 1,014 | 2,600 | 3,189 |
| กำไร (ล้านยูโร) | 8.5 | 27.8 | 46.0 | 10.4 | 28.3 | 93.4 | 98.3 | 95.3 | 48.9 | 117 | 149 | 132 | −785 | −350 | 130 | 315 |
| จำนวนพนักงาน (คน; ณ สิ้นปี) | 1,013 | 1,195 | 1,266 | 1,389 | 1,774 | 1,937 | 2,390 | 2,637 | 3,030 | 3,089 | 3,553 | 4,439 | 3,995 | 3,969 | 4,570 | 4,605 |
| จำนวนผู้โดยสาร (ล้านคน) | 5.9 | 8.2 | 11.0 | 12.3 | 14.8 | 17.2 | 21.5 | 24.8 | 27.8 | 29.6 | 32.7 | 34.5 | 9.6 | 15.8 | 31.9 | 37.0 |
| อัตราบรรทุกผู้โดยสาร (%) | 70.3 | 73.7 | 73.2 | 75.6 | 77.7 | 79.6 | 79.6 | 81.3 | 82.4 | 83.7 | 84.3 | 85.7 | 69.8 | 76.6 | 87.0 | 91.0 |
| ฝูงบิน | 21 | 26 | 36 | 44 | 53 | 64 | 80 | 96 | 106 | 108 | 113 | 122 | 127 | 127 | 124 | 124 |
หมายเหตุ/อ้างอิง:
กิจการองค์กร > การเข้ารับช่วงต่อโดยไอเอจี

ในเดือนพฤศจิกายน ค.ศ.  2012 อินเตอร์แนชนัลแอร์ไลน์กรุ๊ป (ไอเอจี) ซึ่งบริษัทลูก ไอบีเรีย ถือหุ้นส่วนในบูเอลิง 45.85%  ได้เสนอที่จะเข้าซื้อหุ้นส่วน 54.15% ของสายการบิน โดยไอบีเรียและไอเอจีจะถือหุ้นร่วมกัน และสายการบินจะไม่ตกเป็นบริษัทลูกของไอเอจีทั้งหมด  ไอเอจี ซึ่งยังเป็นบริษัทแม่ของบริติชแอร์เวย์และแอร์ลิงกัส มีแผนจะใช้บูเอลิงมาทดแทนรายได้ที่น้อยลงของไอบีเรีย อย่างไรก็ตาม ด้วยแนวโน้มของตลาด ทำให้ข้อเสนอของไอเอจีมีมูลค่าต่ำกว่ามูลค่าของสายการบินอย่างมาก บูเอลิงเรียกร้องให้ผู้ถือหุ้นปฏิเสธข้อเสนอของไอเอจี โดยผู้ถือหุ้นมีเวลาจนถึงวันที่ 8 เมษายน ค.ศ. 2013 ในการตัดสินใจเกี่ยวกับคำแนะนำดังกล่าว
เมื่อวันที่ 27 มีนาคม ค.ศ. 2013 ไอเอจีได้ปรับข้อเสนอใหม่ โดยจากเดิมจะซื้อที่ 7 ยูโรต่อหุ้นเป็น 9.25 ยูโร มูลค่าหุ้นของบูเอลิงพุ่งสูงขึ้นอย่างรวดเร็วหลังจากการประกาศ โดยเพิ่มขึ้น 8.8% เป็น 9.23 ยูโร หลังจากการระงับชั่วคราวเนื่องจาก BMAD รอความคิดเห็นอย่างเป็นทางการจากบูเอลิงเกี่ยวกับข้อเสนอใหม่นี้ ระยะเวลาการยอมรับข้อเสนอก็ได้เพิ่มขึ้นอีก 48 วัน
เมื่อวันที่ 9 เมษายน ค.ศ. 2013 คณะกรรมการบริหารบูเอลิงมีมติเป็นเอกฉันท์แนะนำให้ผู้ถือหุ้นยอมรับข้อเสนอที่ดีขึ้นที่ 9.25 ยูโรต่อหุ้นจากไอเอจี โดยวิลลี วอลช์ ซีอีโอของไอเอจียืนยันว่าคณะกรรมการได้แนะนำข้อเสนอใหม่แล้ว อย่างไรก็ตามวอล์ชยังระบุด้วยว่าบูเอลิงจะไม่ถูกควบรวมเข้ากับไอบีเรีย โดยกล่าวว่า "บูเอลิงจะดำเนินงานในฐานะสายการบินอิสระในกลุ่มไอเอจี"
เมื่อวันที่ 23 เมษายน ค.ศ. 2013 ไอเอจีเข้าซื้อกิจการบูเอลิงด้วยสัดส่วน 44.66% และควบรวมกับหุ้น 45.85% ของไอบีเรียที่มีอยู่เดิมแล้วนั้น ไอเอจีจะมีกรรมสิทธิ์ในบูเอลิงทั้งหมด 90.51% โดยในปัจจุบันบูเอลิงยังคงเป็นบริษัทอิสระภายใต้ไอเอจี และโครงสร้างการจัดการของบริษัทไม่มีการเปลี่ยนแปลง อย่างไรก็ตามซีอีโอของบูเอลิงจะรายงานต่อวิลลี วอลช์ ซีอีโอของไอเอจีโดยตรง
จุดหมายปลายทาง > ข้อตกลงการบินร่วม

บูเอลิงมีข้อตกลงการบินร่วมกับสายการบินดังต่อไปนี้:
แอร์ลิงกัส
บริติชแอร์เวย์
ไอบีเรีย
เลเวล
ลาตัม บราซิล
กาตาร์แอร์เวย์
ฝูงบิน

ณ เดือนสิงหาคม ค.ศ. 2024 บูเอลิงมีเครื่องบินประจำการในฝูงบินดังนี้:
| เครื่องบิน | ประจำการ | คำสั่งซื้อ | ผู้โดยสาร | หมายเหตุ |
| --- | --- | --- | --- | --- |
| แอร์บัส เอ319-100 | 6 | — | 144 |  |
| แอร์บัส เอ320-200 | 78 | — | 180 |  |
| แอร์บัส เอ320-200 | 78 | — | 186 |  |
| แอร์บัส เอ320นีโอ | 25 | 8 | 186 |  |
| แอร์บัส เอ321-200 | 18 | — | 220 |  |
| แอร์บัส เอ321นีโอ | 4 | 5 | 236 |  |
| รวม | 131 | 13 |  |  |
บูเอลิงมีอายุฝูงบินเฉลี่ย 10.3 ปี
บริการ > โปรแกรมสะสมไมล์

โปรแกรมสะสมไมล์ของบูเอลิง คือ บูเอลิงกลุบ ซึ่งสมาชิกสามารถสะสมและใช้ไมล์สะสมกับอาวิออสได้ โดยจะสามารถแลกเที่ยวบินหรือส่วนลดบนเที่ยวบินของบูเอลิงและสายการบินไอเอจีอื่น ๆ และสำหรับการเดินทางรับรางวัลกับพันธมิตรสายการบินวันเวิลด์ บูเอลิงกลุบทดแทนโปรแกรมเดิม ปุนโต เมื่อวันที่ 27 ตุลาคม ค.ศ. 2017 หลังจากการประกาศก่อนหน้าในเดือนสิงหาคม สมาชิกของปุนโตสามารถสะสมและใช้ไมล์กับเที่ยวบินของบูเอลิง
แหล่งข้อมูลอื่น

เว็บไซต์ทางการ
| ด ค กสมาชิกของแอร์ไลนส์ฟอร์ยุโรป (เอ4อี) |
| --- | --- |
สมาชิกสายการบิน:  อีเจียนแอร์ไลน์  แอร์บอลติก  แอร์ฟรานซ์–เคแอลเอ็ม  คาร์โกลักซ์  อีซี่ย์เจ็ต  ฟินน์แอร์  ไอซ์แลนด์แอร์  ไอเอจี  เจ็ตทูดอตคอม  ลุฟท์ฮันซ่า  นอร์วีเจียน  ไรอันแอร์โฮลดิ้ง  สมาร์ตวิงส์  ตัปแอร์ปูร์ตูกัล  ทูอีกรูป  โบโลเตอา 
สมาชิกผู้ผลิต:  แอร์บัส  โบอิง  เอ็มบราเออร์  จีอีแอโรสเปซ  เทลส์กรุ๊ป 
สมาชิกที่เกี่ยวข้อง:  ไคลด์แอนด์โค  เออร์เคเลนส์ลอว์  เคเนดีส์ลอว์  สตีเฟนสัน ฮาร์วูด 
บทความที่เกี่ยวข้อง: เออีเอ, อีแอลเอฟเอเอ
สำนักงานใหญ่ของบูเอลิงในอัลปรัตเดโยเบรกัต ประเทศสเปน
จุดหมายปลายทางของบูเอลิง
แอร์บัส เอ320นีโอของบูเอลิง
แอร์บัส เอ321-200 ของบูเอลิง
พระเจ้าซันโชที่ 1 แห่งปัมโปลนา

| ซันโชที่ 1 |
| --- | --- |

กษัตริย์แห่งปัมโปลนา
ครองราชย์: ค.ศ. 905–925
รัชกาลก่อนหน้า: พระเจ้าฟอร์ตูน การ์เซสแห่งปัมโปลนา
รัชกาลถัดไป: พระเจ้าฆิเมโน การ์เซสแห่งปัมโปลนา
ประสูติ: ค.ศ. 860
สิ้นพระชนม์: 10 ธันวาคม ค.ศ. 925
ฝังพระศพ: ปราสาทซันเอสเตบันเดอิโย บียามายอร์เดมอนฆาร์ดิน
พระบุตร: พระเจ้าการ์เซีย ซันเชซที่ 1 แห่งปัมโปลนา อูร์รากา ซันเชซแห่งปัมโปลนา ออเนกา ซันชา บาลัสกีตา ออร์บิตา
ราชวงศ์: ฆิเมเนซ
พระบิดา: การ์เซีย ฆิเมเนสแห่งปัมโปลนา
พระมารดา: ดาดิลดิส เด ปายาร์ส
ซันโชที่ 1 การ์เซส (สเปน: Sancho I Garcés) สิ้นพระชนม์ ค.ศ. 925 ครองราชย์เป็นกษัตริย์แห่งปัมโปลนา (นาวาร์) ตั้งแต่ปี ค.ศ. 905 พระองค์ขยายราชอาณาจักรไปทางตอนใต้ของแม่น้ำเอโบรและรักษาเอกราชไว้ได้ แม้จะโดนอับดุลระห์มันที่ 3 กาหลิบแห่งกอร์โดบาของราชวงศ์อุมัยยัดปล้นทำลายเมืองหลวงในปี ค.ศ. 924
ประวัติ

พระเจ้าซันโช การ์เซสเสด็จพระราชสมภพราวปี ค.ศ. 860 ทรงเป็นบุตรชายของการ์เซีย ฆิเมเนสกับภรรยาคนที่สอง ดาดีลดีส เด ปายาร์ส ในช่วงที่พระเจ้าการ์เซีย อีนญีเกซสิ้นพระชนม์ พระองค์ปกครองหุบเขาออนเซยาซึ่งตั้งอยู่ในดินแดนทางตะวันตกของราชอาณาจักร พระองค์ยึดอำนาจนครปัมโปลนาได้ในตอนที่พระเจ้าฟอร์ตูน การ์เซสยังเป็นกษัตริย์อยู่ โดยมีพระเจ้าอัลฟอนโซที่ 3 แห่งอัสตูเรียสและเคานต์แห่งปายาร์สให้ความช่วยเหลือ ทั้งสองวางแผนร่วมกับขุนนางปัมโปลนาในการกำจัดพระโอรสธิดาของกษัตริย์ออกจากการสืบทอดบัลลังก์ เพื่อให้บัลลังก์ตกเป็นของโตดา พระนัดดาของกษัตริย์ที่แต่งงานกับซันโช การ์เซส พระองค์ประกาศตนเป็นกษัตริย์แห่งปัมโปลนาในปี ค.ศ. 905
ตลอดการครองราชย์ พระองค์พัวพันกับการวิวาทกับกลุ่มผู้นำมุสลิมทางตอนใต้ซึ่งประสบความสำเร็จครั้งแล้วครั้งเล่า ในปี ค.ศ. 907 พระองค์เผชิญหน้าและสังหารพันธมิตรเก่าลับบ์ อิบน์ มุฮัมมัด ในสนามรบ สี่ปีต่อมาทรงเผชิญหน้ากับ กาลีนโด อัซนาเรซ พันธมิตรเก่าอีกคนที่ร่วมมือกับมุฮัมมัด อัลตาวิล น้องเขยของตน และอับดุลเลาะห์ อิบน์ ลับบิน กะซิ โจมตีพระเจ้าซันโชแต่ก็ถูกปราบได้ อัลตาวิลหนีไปแต่ไม่นานก็ถูกสังหาร อำนาจของบะนุกะซิเสียหายอย่างหนัก ขณะที่กาลีนโดถูกบีบให้ยอมเป็นข้าราชบริเวารของพระเจ้าซันโช นำไปสู่การรวมอารากอนเขากับราชอาณาจักรปัมโปลนา ในปี ค.ศ. 920 พระองค์จับมือกับเบร์นาร์ดที่ 1 แห่งริบาโกร์ซาและอามรัส อิบน์ มูฮัมมัด บุตรชายของมุฮัมมัด อัลตาวิล โจมตีมอนซอนที่อยู่ในกาครอบครองของบะนุกะซิ ความสำเร็จที่ได้ทำให้พระองค์ได้นาวาร์ล่างมาอยู่ในการครอบครองและขยายอาณาเขตไปไกลถึงนาเฆรา ในปี ค.ศ. 924 พระองค์ก่อตั้งอารามซันมาร์ตีงเดอัลเบดาเพื่อขอบคุณพระเจ้าที่ประทานชัยชนะให้
พระองค์สิ้นพระชนม์แถวนครเรซาที่อยู่ใกล้แม่น้ำเอโบรเมื่อวันที่ 10 ธันวาคม ค.ศ. 925 และถูกฝังในบียามายอร์เดมอนฆาร์ดีน การ์เซีย พระโอรสของพระองค์มีพระชนมายุเพียง 7 พรรษา ผู้สืบทอดตำแหน่งของพระเจ้าซันโชจึงเป็นพระอนุชา ฆิเมโน การ์เซส
การอภิเษกสมรสและทายาท

พระเจ้าซันโช การ์เซียอภิเษกสมรสกับโตดา อัซนาเรซ บุตรสาวของเคานต์อัซนาร์ ซานเชสกับออนเนกา ฟอร์ตูเนสซึ่งเป็นพระธิดาของพระเจ้าฟอร์ตูน การ์เซส ทั้งคู่มีพระโอรสด้วยกันหนึ่งคนคือการเซีย กับพระธิดาห้าคนที่ทุกคนยกเว้นออร์บิตาแต่งงานกับกษัตริย์แห่งเลออนหรือไม่ก็ท่านเคานต์
พระเจ้าการ์เซีย ซานเชสที่ 1 แห่งปัมโปลนา ครองราชย์ตั้งแต่ปี ค.ศ. 925 ถึง ค.ศ. 970 อภิเษกสมรสครั้งแรกกับอันเดรโกโต กาลีนเดซ บุตรสาวของกาลีนโด อัซนาเรซที่ 2 เคานต์แห่งอารากอน แต่งงานครั้งที่สองกับเตเรซา รามีเรซ พระธิดาของพระเจ้ารามีโรที่ 2 แห่งเลออน
อูร์รากา ซันเชส เป็นพระราชินีแห่งเลออนจากการอภิเษกสมรสกับพระเจ้ารามีโรที่ 2 แห่งเลออน เป็นพระราชินีตั้งแต่ปี ค.ศ. 931 ถึง ค.ศ. 951
ออเนกา ซานเชส เป็นพระราชินีแห่งเลออนจากการอภิเษกสมรสกับพระเจ้าอัลฟอนโซที่ 4 แห่งเลออน เป็นพระราชินีตั้งแต่ปี ค.ศ. 926 ถึง ค.ศ. 931
ซันชา ซันเชส (สิ้นพระชนม์ในช่วงระหว่างปี ค.ศ. 949 ถึง ค.ศ. 963) เป็นพระราชินีแห่งเลออนจากการอภิเษกสมรสกับพระเจ้าออร์ดอนโญที่ 2 แห่งเลออน หลังกษัตริย์สิ้นพระชนม์ในปี ค.ศ. 924 พระองค์แต่งงานกับอาเบโน เฮร์ราเมลีซ เคานต์แห่งอาลาบาที่ต่อมาเสียชีวิตในปี ค.ศ. 931 พระองค์จึงแต่งงานใหม่กับเฟร์นัน กอนซาเลซ เคานต์แห่งกัสติยา ที่สืบทอดตำแหน่งเป็นเคานต์แห่งอาลาบาต่อจากสามีคนที่สองของพระองค์
เบลัสกีตา ซานเชส แต่งงานครั้งแรกกับมูนีโอ เบลัซ เคานต์แห่งอาลาบา ครั้งที่สองกับกาลีโดแห่งริบาร์โกซา และครั้งที่สามกับฟอร์ตูน กาลีนเดซ
ออร์บิตา ซานเชส
พระองค์ยังมีบุตรสาวนอกสมรสอีกหนึ่งคน คือ ลูปา ซานเชสที่ต่ามาแต่งงานกับแดโทที่ 2 เคานต์แห่งบีกอร์เร ทั้งคู่มีบุตรชายด้วยกันหนึ่งคน คือ แรมงที่ 1 เคานต์แห่งบิกอร์เร
พายุเฮอริเคนมารีอา (พ.ศ. 2560)

สำหรับพายุลูกอื่นที่มีชื่อเดียวกัน ดูที่ พายุมารีอา
พายุเฮอริเคนมารีอา (อังกฤษ: Hurricane Maria; สเปน: huracán María) เป็นพายุหมุนเขตร้อนที่มีกำลังแรงซึ่งขึ้นฝั่งที่ดอมินีกาในขณะที่มีความเร็วลมอยู่ในระดับ 5 ตามมาตราเฮอริเคนแซฟเฟอร์–ซิมป์สัน และขึ้นฝั่งที่ปวยร์โตรีโกในขณะที่มีความเร็วลมอยู่ในระดับ 4
มารีอาก่อตัวขึ้นเมื่อวันที่ 16 กันยายน พ.ศ. 2560 จากคลื่นเขตร้อนที่ศูนย์เฮอริเคนแห่งชาติสหรัฐได้เฝ้าสังเกตมาตั้งแต่วันที่ 13 กันยายน นับเป็นพายุลูกที่สิบสาม เฮอริเคนลูกที่เจ็ด เฮอริเคนขนาดใหญ่ลูกที่สี่ และเฮอริเคนระดับ 5 ลูกที่สองที่ได้รับการตั้งชื่อในฤดูพายุเฮอริเคนแอตแลนติก พ.ศ. 2560 นอกจากนี้ยังเป็นเฮอริเคนขนาดใหญ่ลูกที่สามที่คุกคามหมู่เกาะลีเวิร์ดติดกันภายในเวลาสองสัปดาห์ หลังจากที่เฮอริเคนเออร์มาได้สร้างความเสียหายอย่างใหญ่หลวงที่นั่น และเฮอริเคนโฮเซ (ซึ่งในขณะนั้นเป็นเฮอริเคนระดับ 4) ได้เคลื่อนตัวเข้ามาใกล้อย่างฉิวเฉียดไม่กี่วันหลังจากนั้น
ณ วันที่ 25 กันยายน เฮอริเคนลูกนี้ได้ส่งผลให้มีผู้เสียชีวิตอย่างน้อย 59 ราย โดย 27 รายอยู่ในดอมินีกา, 24 รายในปวยร์โตรีโก, 5 รายในสาธารณรัฐโดมินิกัน, 3 รายในเฮติ, 2 รายในกัวเดอลุป และ 1 รายในหมู่เกาะเวอร์จินของสหรัฐอเมริกา จากการประเมินเบื้องต้นพบว่าดอมินีกาได้รับความเสียหายอย่างหนัก ระบบการสื่อสารล่มทั่วเกาะ กัวเดอลุปและมาร์ตีนิกมีน้ำท่วม หลังคาบ้านเรือนเสียหาย และต้นไม้ถูกถอนรากถอนโคน ส่วนปวยร์โตรีโกมีน้ำท่วมสูงหลายแห่ง ไฟฟ้า ประปา ถนนหนทาง และระบบการสื่อสารถูกตัดขาดทั่วทั้งเกาะ กล้องโทรทรรศน์วิทยุที่อาเรซีโบเสียหายบางส่วน
ระเบียงภาพ

ถนนสายหนึ่งในกรุงโรโซของดอมินีกา
ต้นไม้โค่นล้มในกัวเดอลุป
สภาพบ้านเรือนในปวยร์โตรีโก
แสงไฟในยามค่ำคืนในปวยร์โตรีโกก่อนและหลังเฮอริเคนมารีอาขึ้นฝั่ง
พระเจ้ารามิโรที่ 1 แห่งอารากอน

จุลจิตรกรรมในคริสต์ศตวรรษที่ 13 ของพระเจ้ารามิโร
รามิโรที่ 1 (สเปน: Ramiro I) สิ้นพระชนม์ 8 มีนาคม ค.ศ. 1063 หรือ 8 พฤษภาคม ค.ศ. 1069 ครองราชย์เป็นปฐมกษัตริย์แห่งอารากอนตั้งแต่ปี ค.ศ. 1035 พระองค์เป็นบุตรชายนอกสมรสของพระเจ้าซันโชที่ 3 แห่งนาวาร์ ในช่วงที่พระบิดายังมีชีวิตอยู่ พระองค์บริหารปกครองอารากอนและได้รับแต่งตั้งเป็นกษัตริย์ตามพินัยกรรมของพระบิดา ในปี ค.ศ. 1045 พระองค์ผนวกดินแดนที่เป็นของกอนซาโล พระอนุชา หลังกอนซาโลสิ้นพระชนม์ ต่อมาพระเจ้ารามิโรพิชิตดินแดนส่วนหนึ่งมาจากชาวมัวร์และทำให้กษัตริย์ชาวมัวร์ของเฮวสกา, ซาราโกซา และเลริดายอมจ่ายบรรณาการให้พระองค์
พระราชประวัติ

รามิโรเป็นบุตรชายนกสมรสของพระเจ้าซันโชที่ 3 แห่งปัมโปลนา (นาวาร์) กับซันชาแห่งอัยบาร์ ซึ่งเป็นภรรยาลับของกษัตริย์ ในช่วงรัชสมัยของพระบิดา พระองค์ได้เป็นสักขีพยานในกฎบัตรในปี ค.ศ. 1011 และได้รับพระราชทานที่ดินมากมายในเคาน์ตีอารากอน และในการแบ่งราชอาณาจักรหลังการสิ้นพระชนม์ของพระเจ้าซันโชที่ 3 ในปี ค.ศ. 1035 รามิโรได้เคาน์ตีอารากอนโดยมีตำแหน่งเป็นเจ้าเมือง ซึ่งเป็นส่วนย่อยในนาวาร์และประเทศของชาวบาสก์ที่ตกเป็นของการ์เซีย พระเชษฐาคนโตต่างมารดา เคาน์ตีกัสตียาตกอยู่ในการครอบครองของเฟร์นันโด ขณะที่ซาบราร์เบและริบาโกร์ซาตกเป็นของกอนซาโล รามิโรได้ครองอารากอนภายใต้การปกครองของการ์เซีย
รามิโรหาทางขยายอาณาเขตด้วยการยึดดินแดนมาจากชาวมัวร์และการ์เซีย พระเชษฐาผู้เป็นกษัตริย์แห่งนาวาร์ หลังพระบิดาสิ้นพระชนม์ได้ไม่นาน พระองค์สนับสนุนเอมีร์แห่งตูเดลาให้รุกรานนาวาร์ แม้จะพ่ายแพ้ที่สมรภูมิตาฟายา แต่พระองค์ก็ได้ดินแดนมาเพิ่ม หนึ่งในนั้นคือซังเกวซา และสถาปนาตนเป็นรัฐกึ่งอิสระ ในปี ค.ศ. 1043 ทรงได้รับการอนุมัติจากพระเจ้าการ์เซียให้ผนวกซาบราร์เบและริบาโกร์ซาซึ่งก่อนหน้านั้นเป็นของกอนซาโล พระอนุชาที่เป็นพระโอรสตามกฎหมายคนสุดท้องของพระบิดา การรวมตัวกันครั้งนี้ถือกำเนิดรัฐอิสระเทียมอารากอนที่มีเมืองหลวงอยู่ที่ฆากา ซึ่งต่อมาจะเติบโตเป็นราชอาณาจักรอารากอน
ก่อนอภิเษกสมรส พระเจ้ารามิโรมีภรรยาลับชื่อว่าอามูญญา ทั้งคู่มีบุตรชายด้วยกันหนึ่งคน คือ ซันโช รามีเรซ ที่ได้รับความไว้วางใจให้บริหารปกครองเคาน์ตีริบาโกร์ซา
พระเจ้ารามิโรสิ้นพระชนม์ในสมรภูมิเกราส์ในปี ค.ศ. 1063 ด้วยพระชนมายุ 55 – 56 พรรษา ขณะกำลังพยายามยึดเมือง ร่างของพระองค์ถูกฝังที่อารามซันฆวนเดลาเปญญาในซันตากรูซเดลาเซโรส
การอภิเษกสมรสและพระโอรสธิดา

พระมเหสีคนแรกของพระเจ้ารามิโร คือ จิสแบร์กา บุตรสาวของแบร์นาด์แห่งบิกอร์เร อภิเษกสมรสเมื่อวันที่ 22 สิงหาคม ค.ศ. 1036 หลังแต่งงานกับพระองค์ จิสแบร์กาเปลี่ยนชื่อเป็นเอร์เมซินดา ทั้งคู่มีพระโอรสธิดาด้วยกันห้าคน คือ
ซันโช รามีเรซ ผู้สืบทอดตำแหน่งต่อจากพระองค์
การ์เซีย บิชอปแห่งฆากา
ซันชา แต่งงานกับอาร์เมนกอลที่ 3 แห่งอูเกลในปี ค.ศ. 1065
อูร์รากา แม่ชีในซันตากรูซเดลาเซโรส
เตเรซา แต่งงานกับกีโยม แบร์ทร็องด์แห่งโพรว็องส์
พระมเหสีคนที่สองของพระเจ้ารามิโร คือ อาแญ็ส (อิเนส) ซึ่งอาจะเป็นบุตรสาวของดยุคแห่งอากีแตน เท่าที่รู้ทั้งคู่ไม่มีพระโอรสธิดาด้วยกัน
ก่อนอภิเษกสมรส พระองค์มีบุตรชายนอกสมรสหนึ่งคนกับอามูญญาซึ่งเป็นภรรยาลับ คือ
ซันโช รามีเรซ เคานต์แห่งริบาโกร์ซา
ฟรันซิสโก มาซิอัส อึงเกมา

| ฟรันซิสโก มาซิอัส อึงเกมา |
| --- | --- |
มาซิอัส อึงเกมาในค.ศ. 1968

ประธานาธิบดีอิเควทอเรียลกินีคนที่ 1
ดำรงตำแหน่ง 12 ตุุลาคม ค.ศ. 1968 – 3 สิงหาคม ค.ศ. 1979
รองประธานาธิบดี:  รองประธานาธิบดี   เอดมันโด บอสซิโอ  มิเกล อีเยเก  โบนิฟาซิโอ อึงเกมา อีโซโน อึงชามา  
ก่อนหน้า: ตำแหน่งถูกก่อตั้ง (การปกครองโดยสเปน)
ถัดไป: เตโอโดโร โอเบียง อึงเกมา อึมบาโซโก
 
ข้อมูลส่วนบุคคล
เกิด: 1 มกราคม ค.ศ. 1924(1924-01-01) อึงเฟงกา, กินีของสเปน
เสียชีวิต: 29 กันยายน ค.ศ. 1979(1979-09-29) (55 ปี) แบล็กบีช, มาลาโบ, อิเควทอเรียลกินี
สาเหตุการเสียชีวิต: ถูกประหารชีวิตด้วยการยิงเป้า
ที่ไว้ศพ: สุสานมาลาโบ
พรรคการเมือง: สหพรรคแรงงานแห่งชาติ
การเข้าร่วม พรรคการเมืองอื่น: Popular Idea of Equatorial Guinea (จนถึงค.ศ. 1970)
บุตร: มอนิก, มาริเบล, ปาโก และบุตรชายอย่างน้อย 1 คน

ฟรันซิสโก มาซิอัส อึงเกมา (สเปน: Francisco Macías Nguema, 1 มกราคม ค.ศ. 1924 – 29 กันยายน ค.ศ. 1979) หรือบางครั้งเรียกเพียง มาซิอัส เป็นนักการเมืองชาวอิเควทอเรียลกินี ผู้ดำรงตำแหน่งประธานาธิบดีอิเควทอเรียลกินีคนแรกตั้งแต่ประเทศได้รับเอกราชในค.ศ. 1968 จนกระทั่งถูกโค่นอำนาจในค.ศ. 1979 มาซิอัสถือเป็นหนึ่งในเผด็จการที่โหดร้ายที่สุดในประวัติศาสตร์
มาซิอัสเกิดในครอบครัวชาวแฟงในเมืองอึงเฟงกา เขาทำงานหลายอย่างในช่วงสเปนปกครองกินี ก่อนจะได้รับเลือกเป็นประธานาธิบดีเมื่ออิเควทอเรียลกินีได้รับเอกราชในวันที่ 12 ตุลาคม ค.ศ. 1968 มาซิอัสรวบรวมอำนาจโดยสร้างลัทธิบูชาบุคคลอย่างสุดโต่งและปกครองประเทศแบบพรรคเดียวที่มีสหพรรคแรงงานแห่งชาติของเขาปกครอง ในค.ศ. 1972 มาซิอัสประกาศตนเป็นประธานาธิบดีตลอดชีพและได้รับความเห็นชอบจากการออกเสียงประชามติในปีต่อมา การปกครองที่โหดร้ายและการบริหารเศรษฐกิจที่ผิดพลาดส่งผลให้ผู้คนหลายหมื่นหนีออกนอกประเทศ ขณะที่นานาชาติขนานนามอิเควทอเรียลกินีในช่วงที่มาซิอัสปกครองว่า "ดัคเคาแห่งแอฟริกา" ตามชื่อค่ายกักกันดัคเคาของนาซีเยอรมนี การปกครองของเขายังก่อให้เกิดภาวะสมองไหลเนื่องจากปัญญาชนและผู้มีการศึกษาตกเป็นเป้า ในค.ศ. 1979 มาซิอัสถูกรัฐประหารโดยเตโอโดโร โอเบียง อึงเกมา อึมบาโซโก ผู้เป็นหลานชาย ก่อนถูกดำเนินคดีและประหารชีวิต
ระหว่างที่มาซิอัสปกครอง เชื่อว่ามีผู้คนราว 50,000 – 80,000 คนถูกสังหาร มาซิอัสมักถูกเปรียบเทียบกับพล พต ผู้นำเขมรแดงเนื่องจากความโหดร้าย คาดการณ์ไม่ได้และต่อต้านปัญญาชน ในค.ศ. 1978 สภาผู้แทนราษฎรสหรัฐเสนอข้อมติประณามมาซิอัสที่เบียดเบียนทางศาสนาและก่อพันธุฆาต
พระเจ้าออร์ดอญโญที่ 3 แห่งเลออน

| พระเจ้าออร์ดอญโญที่ 3 |
| --- | --- |
พระเจ้าออร์ดอญโญที่ 3 จากจุลจิตรกรรมสมัยกลางของอาสนวิหารเลออน
กษัตริย์แห่งเลออน
ครองราชย์: ค.ศ. 951 - 956
รัชกาลก่อนหน้า: พระเจ้ารามีโรที่ 2 แห่งเลออน
รัชกาลถัดไป: พระเจ้าซันโชที่ 1 แห่งเลออน
ประสูติ: ค.ศ. 925
สิ้นพระชนม์: ค.ศ. 956 (30-31 พรรษา)
ฝังพระศพ: สุสานบรรพชนกษัตริย์แห่งซันอิซิโดโรเดเลออน
พระมเหสี: อูร์รากา เฟร์นันเดซ
พระบุตร: พระเจ้าเบร์มุนโดที่ 2 แห่งเลออน กอนซาโล
พระบิดา: พระเจ้ารามีโรที่ 2 แห่งเลออน
ออร์ดอญโญที่ 3 (สเปน: Ordoño III) เสด็จพระราชสมภพ ค.ศ. 925 สิ้นพระชนม์ ค.ศ. 956 ที่ซาโมรา ครองราชย์เป็นกษัตริย์แห่งเลออนตั้งแต่ปี ค.ศ. 951 จนสิ้นพระชนม์
พระราชประวัติ

ออร์ดอญโญเป็นพระโอรสและทายาทของพระเจ้ารามีโรที่ 2 แห่งเลออน ทรงเผชิญหน้ากับราชอาณาจักรนาวาร์และเคานต์กัสติยา เฟร์นัน กอนซาเลซ เคานต์คนแรกของกัสติยาที่ได้รับเอกราช ซึ่งสนับสนุนพระเจ้าซันโชที่ 1 แห่งเลออน พระอนุชาของพระองค์ที่แย่งชิงบัลลังก์กัน พระเจ้าออร์ดอญโญที่ 3 ยังเผชิญกับการก่อกบฏภายในในช่วงรัชสมัยของพระองค์หลายต่อหลายครั้ง หนึ่งในนั้นคือการก่อจราจลในกาลิเซีย และการโจมตีจากอัลอันดาลุส ซึ่งในปี ค.ศ. 955 พระองค์ได้ตอบโต้ด้วยการส่งกองทหารขนาดใหญ่ไปรับมือการปล้นทำลายลิสบอน กษัตริย์ยับยั้งการรุกรานของกาหลิบกอร์โดบา ทรงเสนอสนธิสัญญาพักรบให้แก่กาหลิบอับเดร์รามันที่ 3 ซึ่งยอมรับข้อเสนอ ทั้งสองฝ่ายทำข้อตกลงร่วมกันว่าจะไม่โจมตีและถอดถอนอีกฝ่ายออกจากตำแหน่ง
พระเจ้าออร์ดอญโญที่ 3 ทำการปรับโครงสร้างองค์การภายในอาณาเขตของพระองค์ใหม่อย่างละเอียดรอบคอบและดำเนินการเสริมสร้างความแข็งแกร่งให้แก่หน่วยงานที่พระบิดาของพระองค์ก่อตั้งขึ้นมา ทรงจากไปในเดือนตุลาคม ค.ศ. 956 ผู้สืบทอดตำแหน่งต่อจากพระองค์คือพระอนุชาและศัตรูของพระองค์ ซันโชผู้ตัวอ้วน ซึ่งเป็นพระโอรสของพระเจ้ารามีโรเช่นกัน แต่เกิดจากคนละมารดา
การอภิเษกสมรสและทายาท

พระเจ้าออร์ดอญโญอภิเษกสมรสกับอูร์รากา เฟร์นันเดซ บุตรสาวของเฟร์นัน กอนซาเลซ เคานต์แห่งกัสติยา ทั้งคู่มีพระโอรสธิดาด้วยกัน คือ
พระเจ้าเบร์มุนโดที่ 2 แห่งเลออน
กอนซาโล
ฟรันซิสโก โอลิเบนเซีย รุยซ์

| ฟรันซิสโก โอลิเบนเซีย รุยซ์ |
| --- | --- |

เกิด: 12 กุมภาพันธ์ พ.ศ. 2477 เซวตา สเปน
เสียชีวิต: 4 มกราคม 2562 (84 ปี 326 วัน)
มีชื่อเสียงจาก: นักกฎหมาย นักการเมือง
ครอบครัว: มานูเอล โอลิเบนเซีย (พี่ชาย)
ฟรันซิสโก โอลิเบนเซีย รุยซ์ (สเปน: Francisco Olivencia Ruiz) เกิดเมื่อวันที่ 12 กุมภาพันธ์ 2477 ณ เซวตา ประเทศสเปน เขาเป็นนักกฎหมายและนักการเมืองชาวสเปน เป็นน้องชายของมานูเอล โอลิเบนเซีย
เขาเกิดที่เซวตาและศึกษากฎหมายที่มหาวิทยาลัยกอมปลูเตนเซแห่งมาดริด ใน พ.ศ. 2503 เขาได้รับเลือกสู่สภาเทศบาลเซวตา เขาทำหน้าที่ในสภาผู้แทนราษฎรระหว่าง พ.ศ. 2522–2525 ต่อมาเขาเป็นสมาชิกของกลุ่มสหภาพศูนย์ประชาธิปไตย และอยู่ในเหตุการณ์ความพยายามก่อรัฐประหารเมื่อวันที่ 23 กุมภาพันธ์ พ.ศ. 2524 หลังจากนั้นเขาก็เป็นสมาชิกวุฒิสภาระหว่าง พ.ศ. 2536–2543 และระหว่าง พ.ศ. 2546– 2550 เขาเป็นสมาชิกสภานิติบัญญัติของเซวตา
เขาเสียชีวิตเมื่อวันที่ 4 มกราคม พ.ศ. 2562 ที่โรงพยาบาลมหาวิทยาลัยเซวตา สิริอายุรวม 84 ปี 326 วัน
ฟรันซิสโก ตาร์เรกา

| ฟรันซิสโก ตาร์เรกา |
| --- | --- |
ฟรันซิสโก ตาร์เรกา (ก่อน ค.ศ. 1900)
เกิด: ฟรันซิสโก เด อาซิส ตาร์เรกา อี เอย์เชอา 21 พฤศจิกายน ค.ศ. 1852(1852-11-21) บิยาร์เรอัล, จังหวัดกัสเตยอน, สเปน
เสียชีวิต: 15 ธันวาคม ค.ศ. 1909(1909-12-15) (57 ปี) บาร์เซโลนา, สเปน
ปีปฏิบัติงาน: ค.ศ. 1874–1909
ฟรันซิสโก เด อาซิส ตาร์เรกา อี เอย์เชอา (สเปน: Francisco de Asís Tárrega y Eixea; เกิด 21 พฤศจิกายน ค.ศ. 1852 – 15 ธันวาคม ค.ศ. 1909) เป็นนักแต่งเพลงและนักกีตาร์คลาสสิกชาวสเปน ในยุคโรแมนติก ผลงานที่สร้างชื่อเสียงให้เขามากที่สุดคือการแต่งเพลงบรรเลงกีตาร์คลาสสิก "เรกูเอร์โดสเดลาอาลัมบรา" และส่วนหนึ่งของเพลง "กรันบัลส์" ที่เขาแต่งขึ้นได้มีการนำมาทำเป็นเสียงเรียกเข้าพื้นฐานซึ่งเปรียบเสมือนสัญลักษณ์ของโทรศัพท์เคลื่อนที่โนเกีย โดยตาร์เรการับการยกย่องให้เป็น "บิดาแห่งกีตาร์คลาสสิก" และถูกจัดให้เป็นหนึ่งในนักกีตาร์ที่ยิ่งใหญ่ที่สุดตลอดกาล
ในช่วงท้ายของชีวิตตาร์เรกาป่วยเป็นโรคอัมพาตที่ร่างกายซีกขวา โดยเขาได้แต่งเพลงสุดท้ายในชีวิตที่ชื่อว่า "โอเรมุส" (Oremus) ซึ่งแต่งเสร็จก่อนที่เขาจะเสียชีวิตในอีก 2 สัปดาห์ต่อมา
ประวัติ

"เรกูเอร์โดเดลาอาลัมบรา"
บรรเลงโดยการ์โลส อัลเบร์โต โบนิ
ตาร์เรกาเกิดเมื่อวันที่ 21 พฤศจิกายน ค.ศ. 1852 ที่บิยาร์เรอัล จังหวัดกัสเตยอน ประเทศสเปน มีชื่อเล่นในวัยเด็กว่า "กิเก" พ่อของเขาเป็นพนักงานดูแลสถานที่ในคอนแวนต์แห่งซานปัสกวล โดยพ่อของเขาชอบเล่นดนตรีแนวฟลาเมงโกและเล่นในแนวเพลงอื่น ๆ ด้วยกีตาร์ ทำให้ตาร์เรกามักจะหยิบกีตาร์ของพ่อมาเล่นอยู่เป็นประจำ
ในวัยเด็ก ฟรันซิสโก ตาร์เรกา ได้วิ่งหนีพี่เลี้ยงของตัวเองจนตกลงไปในคลองชลประทาน ทำให้ได้รับความกระทบกระเทือนที่ดวงตา และพ่อของเขามีความกังวลว่าลูกชายจะสูญเสียการมองเห็นอย่างถาวรและกลายเป็นคนตาบอด จึงได้พาครอบครัวย้ายมาอยู่ที่กัสเตยอนเดลาปลานาและให้เขาเรียนดนตรีกับเอวเฆนิ รุยซ์ และมานูเอล กอนซาเลซ ซึ่งเป็นครูสอนดนตรีที่พิการทางสายตา โดยพ่อของเขาหวังว่านอกเหนือจากความรู้เรื่องดนตรีแล้ว ครูสอนดนตรีทั้ง 2 จะช่วยสอนเรื่องการใช้ชีวิตหากจะต้องสูญเสียการมองเห็นด้วย

อนุสาวรีย์ของตาร์รากาที่บิยาร์เรอัล
ปริเมราเฟเดราซิออน

| --- | --- |

ก่อตั้ง: ค.ศ. 2021
ฤดูกาลแรก: 2021–22
ประเทศ:  สเปน
ดิวิชัน: 2
จำนวนทีม: 2 กลุ่ม กลุ่มละ 20 ทีม (รวม 40 ทีม)
ระดับในพีระมิด: 3
เลื่อนชั้นสู่: เซกุนดาดิบิซิออน
ตกชั้นสู่: เซกุนดาเฟเดราซิออน
ถ้วยระดับประเทศ: โกปาเดลเรย์ โกปาเฟเดราซิออน
ถ้วยระดับนานาชาติ: ยูฟ่ายูโรปาลีก (ผ่านการชนะเลิศโกปาเดลเรย์)
ปัจจุบัน: ปริเมราเฟเดราซิออน ฤดูกาล 2022–23
ปริเมราเฟเดราซิออน (สเปน: Primera Federación) หรือเดิมมีนามว่า ปริเมราดิบิซิออนเอร์เรเฟฟ เป็นลีกฟุตบอลระดับที่สามในระบบฟุตบอลลีกในประเทศสเปน ซึ่งเริ่มต้นขึ้นในฤดูกาล 2021–22 อยู่ภายใต้การบริหารของราชสหพันธ์ฟุตบอลสเปน (เอร์เรเฟฟ) โดยอยู่ในระดับรองจากลาลิกา และเซกุนดาดิบิซิออน แต่อยู่ในระดับสูงกว่าเซกุนดาดิบิซิออนเอร์เรเฟฟ และเตร์เซราดิบิซิออนเอร์เรเฟฟ
ประวัติ

ในปี ค.ศ. 2020 ราขสหพันธ์ฟุตบอลสเปน ได้ประกาศการปรับเปลี่ยนโครงสร้างของลีกสามดิวิชัน โดยแบ่งออกเป็นระดับกึ่งอาชีพสองลีก และมือสมัครเล่นหนึ่งลีก ซึ่ง ปริเมราดิบิซิออนเอร์เรเฟฟ จะเป็นลีกที่ตั้งขึ้นใหม่มาใช้เป็นลีกระดับที่สาม แทนที่เซกุนดาดิบิซิออน เบ และเซกุนดาดิบิซิออนเอร์เรเฟฟ จะถูกตั้งขึ้นใหม่เป็นลีกระดับที่สี่ แทนที่เตร์เซราดิบิซิออน ชณะที่ เตร์เซราดิบิซิออนเอร์เรเฟฟ จะถูกตั้งขึ้นใหม่เป็นลีกระดับที่ห้า ซึ่งจะมีความคล้ายคลึงกับเตร์เซราดิบิซิออนแบบเดิม
ในวันที่ 30 มิถุนายน ค.ศ. 2022 หลังจากลีกใช้ชื่อ ปริเมราดิบิซิออนเอร์เรเฟฟ ได้แค่หนึ่งฤดูกาล ลีกนี้ได้เปลี่ยนชื่อเป็น ปริเมราเฟเดราซิออน
สโมสร

ตำแหน่งของสโมสรใน 
 สีแดง หมายถึง กลุ่มที่ 1;  สีเหลือง หมายถึง กลุ่มที่ 2
ด้านล่างคือรายชื่อสโมสรที่ลงเล่นในฤดูกาล 2021–22
| กลุ่ม 1 | กลุ่ม 2 |
| --- | --- |
 บาดาโฆซ  บิลบาโออัตเลติก  กาลาออร์รา  เซลตา เบ  กุลตูรัลเลโอเนซา  เดปอร์ติโบเดลาโกรุญญา  เอซเตรมาดูรา  อินเตร์นาซิโอนัลเดมาดริด  ราซินเฟร์รอล  ราซินซันตันเดร์  ราโยมาฆาดาออนดา  เรอัลอูนิออน  เอเซเด โลกรอญเญส  ซานเซบัสเตียนเดโลสเรเยส  ตาลาเบรา  ตูเดลาโน  อูนิโอนิสตัส  อูเด โลกรอญเญส  บายาโดลิดโปรเมซัส  ซาโมรา:  อัลบาเซเต  อัลโกยาโน  อัลเฆซิรัส  อันดอร์รา  อัตเลติโกบาเลอาเรส  อัตเลติโกซันลูเกญโญ  บาร์เซโลนา เบ  เบติสเดปอร์ติโบ  กัสเตยอน  กูร์นัลยา  ก็อสตาบราบา  ฌิมนัสติก  ลินาเรส  ลิเนนเซ  เรอัลมาดริดกัสติยา  ซาบาเด็ลย์  ซานเฟร์นันโด  เซบิยาอัตเลติโก  อูกัมมูร์เซีย  บิยาร์เรอัล เบ
ผลการแข่งขัน

| ฤดูกาล | ชนะเลิศ กลุ่ม 1 | ชนะเลิศ กลุ่ม 2 | ชนะ รอบเพลย์-ออฟ เลื่อนชั้น |
| --- | --- | --- | --- |
| 2021–22 | ราซินเดซันตันเดร์ | อันดอร์รา | อัลบาเซเต บิยาร์เรอัลเบ |

ทั้งสีทีทในแต่ละฤดูกาลจะได้เลื่อนชั้นทั้งหมด โดย ตัวหนา หมายถึง ทีมที่ชนะเลิศของทั้งลีก
สถิติแบ่งตามสโมสร

| สโมสร | ชนะเลิศกลุ่ม | ชนะเลิศลีก | เลื่อนชั้น | ฤดูกาล (กลุ่ม) |
| --- | --- | --- | --- | --- |
| ราซินซันตันเดร์ | 1 | 1 | 1 | 2021–22 (1) |
| อันดอร์รา | 1 | 0 | 1 | 2021–22 (1) |
| อัลบาเซเต | 0 | 0 | 1 | - |
| บิยาร์เรอัลเบ | 0 | 0 | 1 | - |
ตัวหนา หมายถึง ผลงานโดยรวม
แหล่งข้อมูลอื่น

เว็บไซต์อย่างเป็นทางการ (ในภาษาสเปน)
| ด ค กฟุตบอลลีกระดับสามของแต่ละประเทศโดยฟีฟ่า |
| --- | --- |
ยูฟ่า:  อีเอฟแอลลีกวัน1 ·  เซเรียซี ·  ดริทเทอลีกา ·  ปริเมราเฟเดราซิออน1 ·  Championnat National
เอเอฟซี:  เจลีก 3 ·  เคลีก 32 ·  ลีกทู ·  ไทยลีก 31
คอนคาแคฟ:  สหรัฐ (USL League One2 · NISA2) ·  League1 Ontario2/Première Ligue de soccer du Québec2 ·  Segunda División de México
คอนเมบอล:  Campeonato Brasileiro Série C ·  Primera B Metropolitana
ซีเอเอฟ:  Egyptian Third Division ·  SAFA Second Division
อดีต:  Soviet Second League ·  ฟุตบอลลีกเซคันด์ดิวิชัน ·  เซกุนดาดิบิซิออน เบ
1เฮดทูเฮด = ในกรณีที่แต้มเท่ากัน ดูตัวต่อตัว ถ้าใน 2 นัด ทีมไหนที่ยิงประตูได้มากกว่าชนะ แต่ในกรณีที่ประตูเท่ากันให้ดูอเวย์โกลว์ 2ไม่มีการเลื่อนชั้น/ตกชั้น